ब्रिटेन-भारत शिखर वार्ता 2015 पर संयुक्त वक्तव्य: यात्रा के दौरान की गई व्यावसायिक घोषणाएं

1. ब्रिटेन में पंजीकृत **ओपीजी पावर वेंचर्स पीएलसी** ने भारत में किए जाने वाले अपने निवेश को 2.9 अरब पाउंड से बढ़ाकर 3.4 पाउंड किया है जिससे अगले कुछ सालों में 100 ब्रिटिश रोजगार का सृजन हो सकेगा। यह निवेश भारत में 4200 मेगावाट की नई बिजली परियोजना लगाएगी जिसमें 1000 मेगावाट सौर विद्युत और 3200 मेगावाट ताप विद्युत तथा नवीकरणीय ऊर्जा होगी जो तमिलनाडु में उत्पादित की जाएगी।
2. **किंग्स कॉलेज हॉस्पिटल एनएचएस फाउंडेशन ट्रस्ट तथा इंडो यूके हेल्थकेयर प्रा.लि. ने चंडीगढ़ में किंग्स कॉलेज हॉस्पिटल की स्थापना के समझौते पर हस्ताक्षर किए**, जिससे 2500 नर्स और 500 डॉक्टर के पद सृजित होंगे। यह उन प्रस्तावित ग्यारह ब्रिटिश-भारतीय स्वास्थ्य संस्थानों में प्रथम है जो संपूर्ण भारत में स्थापित किए जाने हैं। इनके पूरी तरह चालू हो जाने पर भारतीय स्वास्थ्य सेवा के क्षेत्र को 1 अरब पाउंड का निवेश प्राप्त होगा और साथ ही ब्रिटेन के श्रेष्ठतम एनएचएस संगठनों, विश्वविद्यालयों और निजी क्षेत्र की कंपनियों के साथ रणनीतिक क्लिनिकल और प्रशिक्षण सहभागिता के भी द्वार खुलेंगे। सरकारी प्रतिनिधियों वाले द्विपक्षीय भारत/ब्रिटेन कार्यबल इन प्रस्तावित ग्यारह ब्रिटिश-भारतीय स्वास्थ्य संस्थानों की स्थापना/संचालन में मदद करेंगे और इस महत्वपूर्ण सेक्टर के अन्य क्षेत्रों में बड़े सहयोगों को अंजाम देंगे।

1. **मर्लिन एंटरटेनमेंट्स पीएलसी** भारत में अपने पहले व्यवसाय- मैडम तुसाद वैक्स ऐट्रैक्शन की घोषणा कर रहा है जो वर्ष 2017 की शुरुआत में नई दिल्ली में खुलेगा। मर्लिन की योजना अपने कई और भी प्रसिद्ध ग्लोबल ‘मिडवे’ ऐट्रैक्शन ब्रांडों को भारतीय शहरों में चालू करने की है जिसमें अगले दस सालों में 5 करोड़ पाउंड के निवेश की योजना है।
2. **जीनस एबीएस** महाराष्ट्र में पुणे के निकट एक अत्याधुनिक संयंत्र के निर्माण से साथ अत्याधुनिक डेयरी जेनेटिक्स के क्षेत्र में 10 लाख पाउंड का भारत में निवेश करेगा। जीनस की योजना भारत में उन्नत जेनेटिक्स और प्रौद्योगिकी लाने की है जो भारतीय डेयरी उद्योग और कृषि अर्थव्यवस्था के लिए बहुत ही लाभकारी होगा। इससे लघु पारिवारिक फार्म और बड़े आकार वाले आधुनिक डेयरी को अपनी उत्पादकता बढ़ाने, धारणीय तथा लाभकारी होने में मदद मिलेगी।
3. ब्रिटेन और यूरोप के सबसे बड़े सोलर पीवी जेनरेटर **लाइटसोर्स** ने भारत में 2 अरब पाउंड के निवेश की घोषणा की है। अगले 5 सालों में 3 गीगावाट क्षमता के सौर ऊर्जा अवसंरचना स्थापित करने की इनकी योजना है। इस निवेश से उम्मीद के मुताबिक 300 रोजगार का सृजन होगा, ब्रिटेन को 4.2 करोड़ पाउंड का राजस्व प्राप्त होगा और भारत में सैकड़ों परिवारों को लाभ पहुंचेगा। इसके लिए कई भारतीय कंपनियों के साथ सहभागिता की जाएगी जिसमें पहली कंपनी है श्रेई इनफ्रास्ट्रक्चर फाइनांस लिमिटेड जो वित्त, विकास और परामर्श से संबंधित है।
4. ब्रिटेन के **क्लाउडपैड मोबिलिटी रिसर्च लिमिटेड** द्वारा दक्षिण भारत में “मेक इन इंडिया” के तहत अगली पीढ़ी की स्मार्ट घड़ियों, वेयरेबल्स और टैब्लेट्स के निर्माण में 10 करोड़ पाउंड के निवेश की घोषणा की जा रही है जिससे भारत में 2500 कौशलयुक्त विनिर्माण रोजगारों का सृजन होगा और ब्रिटेन में उच्च दक्षता वाले 50 शोधकर्ताओं को लाभ पहुंचेगा। साथ ही साथ, क्लाउडपैड ने अपनी स्मार्ट घड़ी और 4जी टैब्लेट को भारत में वितरण सहयोगी एजीटीई की मदद से उतारने की घोषणा की है जो 1 दिसंबर 2015 से बाजार में उपलब्ध होंगे।
5. **वोडाफोन** की योजना भारत सरकार के “डिजिटल इंडिया” और “मेक इन इंडिया” अभियानों में सहायता के लिए भविष्य में भारत में कुल 1.3 अरब पाउंड (13,000 करोड़ रुपए) के निवेश करने की है। देश भर में अपने नेटवर्क कवरेज के विस्तार और समुन्नयन के लिए वोडाफोन द्वारा 80 करोड़ पाउंड (8000 करोड़ रुपए); पुणे और अहमदाबाद के अपने उच्च स्तरीय तकनीक केन्द्रों में 30 करोड़ पाउंड (3000 करोड़ रु.) का निवेश किया जाएगा जिससे कई अंतर्राष्ट्रीय बाजारों को सेवा उपलब्ध होगी और भारत में 6000 रोजगार सृजित होंगे तथा इसप्रकार “दुनिया के लिए मेक इन इंडिया” का उदाहरण प्रस्तुत होगा। अपने किस्म के पहले अत्याधुनिक टायर-4 केन्द्र की स्थापना के लिए 10 करोड़ पाउंड (1000 करोड़ रु.) का निवेश किया जा रहा है जिससे एंटरप्राइजेज और बिजनस को उनके हिसाब से अनुकूलित संचार सेवाएं उपलब्ध होंगी। भारत सरकार के वित्तीय समावेशन प्रयास की दिशा में मजबूत प्रतिबद्धता दर्शाते हुए वोडाफोन की योजना 10 करोड़ पाउंड (1000 करोड़ रु.) का निवेश एक भुगतान बैंक के निर्माण हेतु करने की है जो बैंकिंग सेवा से वंचित या आधी-अधूरी बैंकिंग सेवा प्राप्त लोगों की मदद के लिए होगा और इससे नकदी रहित (कैशलेस) अर्थव्यवस्था की दिशा में भारत तेजी से कदम बढ़ा सकेगा।
6. प्रधानमंत्री मोदी और उनकी सरकार के प्रयासों से इस साल के आरंभ में बीमा विधेयक पारित होने के कारण जीवन बीमा, गैर जीवन बीमा और स्वास्थ्य बीमा क्षेत्रोंमें काम करने वाले **‘भारत में संयुक्त उद्यम वाले ब्रिटिश बीमा उद्योग’** के प्रतिनिधि ने देश में अपने प्रत्यक्ष विदेशी निवेश (एफडीआई) बढ़ाने के लिए कई समझौतों की घोषणा की है। उदाहरण के लिए, यदि रेग्युलेटरी अप्रूवल के लिए उनके आवेदन स्वीकृत हो जाएं तो स्टैंडर्ड लाइफ, ब्यूपा और अवीवा ने कुल मिलाकर 23.8 करोड़ पाउंड का निवेश अपने संयुक्त उपक्रमों में किए हैं। प्रूडेंशियल एंड लीगल & जेनरल तथा बीमा बिचौलिए, हॉडेन, विल्स और जेएलटी ने भारत में अपना परिचालन बढ़ाने का फैसला किया है। साथ ही, बीमा विधेयक के पारित हो जाने से लॉयड्स ऑफ लंदन को भारत में काम करने की अनुमति होगी और भारत में लॉयड की स्पेशलिस्ट रीइंश्योरेंस सेवाएं स्थानीय स्तर पर उपलब्ध कराई जा सकेंगी। ब्रिटिश बीमाकर्ताओं द्वारा निवेश बढ़ाए जाने के साथ-साथ भारत में लॉयड की उपस्थिति भारतीय बीमा और पुनर्बीमा क्षेत्रों के अभी चल रहे विकास में सहायता करेंगे जो कि धारणीय आर्थिक संवृद्धि को बढ़ाने के महत्वपूर्ण कारक हैं।
7. ई-कॉमर्स क्लाउड प्लेटफॉर्म प्रदाता, **क्लाउडबाय** भारतीय उद्योग महासंघ (सीआईआई) के साथ ऑनलाइन बिजनस टू बिजनस मार्केटप्लेस के लिए एक संविदा पर हस्ताक्षर करने वाला है। इस साल हुए उनके एमओयू समझौते से यह आगे की बात है। सीआईआई के सदस्य तथा भारत के अन्य उद्यमियों के पास दुनिया भर के साझेदारों और प्रदाताओं तक पहुंच, ऑनलाइन व्यवसाय करने और अपने निर्यात बढ़ाने की क्षमता के साथ वैश्विक आपूर्ति श्रृंखलाओं के लिए एक नया प्रवेश द्वारा होगा। अगले पांच साल में इस प्लेटफॉर्म से 3.5 अरब पाउंड की लेनदेन की जा सकेगी और पारंपरिक भारतीय और ब्रिटिश व्यवसाय साझेदारों के बीच व्यापार में वृद्धि होगी जिससे ब्रिटिश अर्थव्यवस्था में 7 करोड़ पाउंड का इजाफा होगा होगा और 40 ब्रिटिश रोजगारों का सृजन हो सकेगा।
8. ब्रिटिश प्रौद्योगिकी कंपनी **इंटेलिजेंट एनर्जी** ने अगले दस सालों में कुल 1.2 अरब पाउंड मूल्य के संविदा के लिए हाल ही में भारतीय कंपनी जीटीएल के साथ ऊर्जा प्रबंधन व्यवसाय हसिल करने के समझौते पर हस्ताक्षर किया है जिससे भारत में 27,400 टेलीकॉम टावरों को दक्ष, स्वच्छ और किफायती ऊर्जा उपलब्ध होगी। इस समझौते से अभी शुरुआत में 12.8 करोड़ पाउंड मूल्य के 10,000 हाइड्रोजन फ्यूल सेल उपलब्ध कराए गए हैं। इस समझौते से 400 ब्रिटिश रोजगार का सृजन होगा है और अंततः भारत में विनिर्माण क्षेत्र में रोजगार उपलब्ध होंगे।
9. 2 करोड़ पाउंड के समझौते के साथ **हॉलैंड & बैरेट इंटरनेशनल** यह घोषणा करने वाले हैं कि उन्होंने अपोलो हॉस्पिटल के साथ एक समझौता किया है और अगले पांच सालों में भारत में 1000 हॉलैंड & बैरेट आउटलेट खोले जाएंगे जिससे भारत में 1500 रोजगार और ब्रिटेन में 8 रोजगार सृजित होंगे। भारत में पहला स्टोर जनवरी 2016 में नई दिल्ली में खुलेगा और साल के अंत तक 115 आउटलेट खोले जाएंगे।
10. **इंडियाबुल्स हाउसिंग फाइनांस लिमिटेड** (आईएचएल) ने हाल ही में अधिकृत ओकनॉर्थ बैंक लिमिटेड में 6.6 करोड़ पाउंड का निवेश किया है जो ब्रिटिश उद्यमियों और छोटे व्यवसाय स्वामियों को ऋण उपलब्ध कराता है। इस इक्विटी निवेश से ओकनॉर्थ यूके ग्रोथ एसएमई को 0.5 अरब पाउंड तक ऋण दे सकेगा जिससे उद्यमियों को सहायता मिलेगी और लंदन तथा मैनचेस्टर में 150 नए रोजगार सृजित किए जा सकेंगे तथा ब्रिटिश अर्थव्यवस्था की जीडीपी में इजाफा होगा। इस निवेश के साथ इंडियाबुल्स लगभग 40% भागीदारी के साथ बैंक का साबसे बड़ा भागीदार बन जाएगा।
11. भारतीय स्ट्राइड्स शैसून की एक अनुषंगी तथा फर्मास्युटिकल उद्योग के सेवा प्रदाता एसएसपीएसएल को उत्तर-पूर्व इंगलैंड में स्थित संयंत्र में 80 लाख पाउंड के निवेश की घोषणा करते हुए प्रसन्नता हो रही है। इस निवेश से रोजगार के 60 नए अवसरों का सृजन होगा।
12. **एडवाटेक** हेल्थकेयर की योजना ब्रिटेन में 50 लाख पाउंड का निवेश करने की है जिससे रोजगार के 30 नए अवसर पैदा होंगे और एम्बुलेंसों के लिए “डिसरप्टिव” आईटी तकनीक की शुरुआत होगी जिससे दक्षता, मूल्य और अनुक्रियाशीलता में भारी इजाफा होगा। कंपनी एक डिजिटल प्लेटफॉर्म विकसित कर रही है जो निजी एवं सार्वजनिक क्षेत्र के उपभोक्ताओं, क्लिनिकों और प्रयोगशालाओं को 24 घंटे मेडिकल परिवहन की सुविधा (एम्बुलेंस और लॉजिस्टिक्स) प्रदान करेगा। स्थानीय सेवा प्रदाताओं के साथ मिलकर ब्रिटेन में अनेक प्रकार की आपातकालीन और गैर-आपातकालीन सेवाओं के स्वास्थ्य सेवा वितरण श्रृंखला को उन्नत बनाने की कंपनी की उम्मीद है।
13. 2 करोड़ पाउंड के निवेश के साथ **टीवीएस** की योजना है बर्न्सले में उन्नत लॉजिस्टिक्स केन्द्र की स्थापना करना जिससे 100 नए रोजगार सृजित होंगे जो अगले 5 सालों में बढ़कर 500 की संख्या तक पहुंचेगा और इसके अतिरिक्त मार्केट ग्रोथ के जरिए 50 रोजगार सृजित किए जा रहे हैं। टीम लीडोस के अंग के रूप में कंपनी द्वारा एमओडी के लिए 13 सालों में 50 करोड़ पाउंड मूल्य की अधिग्रहण बचत की जाएगी। टीवीएस समूह की एक कंपनी के रूप में एससीएस ने मध्य पूर्व, अफ्रीका और एशिया में पहला ग्लोबल रोडसाइड असिस्टेंस ब्रांड की स्थापना के लिए ऑटोमोबाइल एसोसिएशन (एए) के साथ 1 करोड़ पाउंड मूल्य के एक रोमांचक नए संयुक्त उपक्रम की स्थापना की है।
14. 1 करोड़ पाउंड के निवेश के साथ भारतीय एकीकृत शिक्षण समाधान प्रदाता **डेक्सलर** द्वारा अपने यूरोपीय मुख्यालय के रूप में डेक्सलर एजुकेशन यूके की स्थापना की जा रही है। कॉरपोरेट प्रशिक्षण, उच्च शिक्षा और व्यक्तिगत शिक्षण के संदर्भ में उपयोग के लिए बाजार में अपने तकनीकी सहायता शिक्षण कार्यक्रमों के परिचालन के लिए कंपनी द्वारा लगभग 50 नए रोजगार के अवसर सृजित किए जाएंगे।
15. ग्रीन इनफ्रास्ट्रक्चर फाइनांस पर मजबूत बल देते हुए बॉन्ड और इक्विटी निर्गमन पर संयुक्त उपक्रम के लिए **लंदन स्टॉक एक्सचेंज ग्रुप** और भारत के एक अग्रणी बैंक **येस बैंक** एक समझौते पर हस्ताक्षर करने वाले हैं। भारतीय कंपनियों के लिए लंदन और भारत में पूंजी जुटाने के लिए दोनों वित्तीय संस्थान अपनी पूरक क्षमताओं का उपयोग करेंगे और नई सेवाओं की एक व्यापक श्रृंखला के विकास पर संयुक्त रूप से काम करेंगे। इस सहयोग के जरिए दोनों पक्षों ने ग्रीन फाइनांस (हरित वित्त) के इस्तेमाल में सहायता करने वाले सेवाओं और प्लेटफॉर्म के प्रोत्साहन में प्रतिबद्धता को भी दर्शाया और बाजार की अनुकूल स्थितियों के साथ येस बैंक की योजना है दिसंबर 2016 तक लंदन स्टॉक एक्सचेंज में एमटीएन के जरिए 33 करोड़ पाउंड तक के ग्रीन बॉन्ड को सूचीबद्ध कराने की। येस बैंक का इरादा अपने 65 करोड़ पाउंड की इक्विटी पूंजी जुटाने की योजनाओं के तहत ग्लोबल डिपोजिटरी रिसीट (जीडीआर) को सूचीबद्ध करते हुए भविष्य में लंदन में पूंजी एकत्र करने की भी है।
16. भारत की सबसे बड़ी हाउसिंग फाइनांस (गृह वित्त) की कंपनी और बैंकिंग, बीमा तथा परिसंपत्ति प्रबंधन वित्तीय समूह **हाउसिंग डेवलपमेंट फाइनांस कॉरपोरेशन लिमिटेड (एचडीएफसी)** ने हाल ही में 75 करोड़ यूएसडी तक विदेशों में रुपया आधारित बॉन्ड भारतीय रिजर्व बैंक के दिशानिर्देशों के तहत एक या अधिक हिस्सों में जारी किए हैं। एचडीएफसी की मंशा है लंदन स्टॉक एक्सचेंज में ट्रेडिंग के लिए बॉन्ड के आरंभिक इश्यू को सूचीबद्ध करना। यह लंदन शहर के विश्वस्तरीय वित्तीय केन्द्र को भारत की तेज आर्थिक संवृद्धि को वित्तीय सहायता प्रदान करने में मदद करेगा।
17. एशिया और अफ्रीका के 20 देशों में कार्यरत एक अग्रणी वैश्विक दूरसंचार कंपनी **भारती एयरटेल लि.** की योजना है 50 करोड़ पाउन्ड तक के अपने प्रथम स्टर्लिंग बॉन्ड को लंदन स्टॉक एक्सचेज में सूचीबद्ध कराना। भावी बॉन्ड इश्यू बाजार की स्थिति के अनुसार होगा और भारती को अपने ऋण पोर्टफोलियो पर निवेशक आधार को विविधता प्रदान करने और मैच्योरिटीज के विस्तार में मदद मिलेगी।
18. **एसबीआई संचालित एक नए निवेश कोष द्वारा आरंभिक रूप से प्रयुक्त किए जाने वाले “एफटीएसई-एसबीआई इंडिया बॉन्ड्स इंडिसेस” के सृजन के लिए** भारतीय स्टेट बैंक और लंदन स्टॉक एक्सचेंज समूह **के बीच एक सहयोग की घोषणा करते हुए हमें प्रसन्नता हो रही है। 2016 के पूर्वार्ध में जारी होने वाले ये इंडिसेस (सूचियां) भारत के बॉन्ड बाजार में निवेश उपलब्ध कराने में मदद करेंगी और बाजार इक्विटी तथा मूल्यनिर्धारण में सहायक होंगी।**
19. ब्रिटेन की **इक्विनिटी** समूह की अनुषंगी विदेशी इकाई इक्विनिटी इंडिया ने चेन्नई में अपने विस्तार की घोषणा की है जिससे 2017 के अंत तक 500 नए रोजगार के अवसर सृजित किए जा सकेंगे। इक्विनिटी समूह संयुक्त और विनियंत्रित प्रशासन के लिए तकनीक और समाधान उपलब्ध कराते हैं। इससे आईटी विकास, टेस्टिंग और बीपीओ में रोजगार के सृजन के जरिए चेन्नई के आईटी कुशलता वाले रोजगार बाजार को गति प्राप्त होगी।
20. जिफिन और सन ग्लोबल **द्वारा** **दुनिया के** **पहले** **भारतीय फिक्स्ड इनकम ईटीएफ को यूरोप के सबसे बड़े ईटीएफ मार्केट लंदन स्टॉक एक्सचेंज में सूचीबद्ध किया जाएगा। प्रधानमंत्री मोदी द्वारा हाल ही में लाए गए सुधारों का लाभ उठाते हुए यह ईटीएफ अंतर्राष्ट्रीय निवेशकों को भारतीय फिक्स्ड इनकम मार्केट तक पहुंच प्रदान करेगा जो 1.3 ट्रिलियन यूएसडी के बराबर मूल्य का होगा और यह अवसंरचना क्षेत्र का एक महत्वपूर्ण स्रोत है। निवेश उत्पाद की शुरुआत और लंदन स्टॉक एक्सचेंज, जिफिन और सन ग्लोबल इनवेस्टमेंट्स के बीच साझेदारी भारत-ब्रिटेन सहयोग के महत्व का एक उदाहरण है।**
21. **स्टेट बैंक ऑफ इंडिया यूके** को हाउंड्स्लो और इलफोर्ड में दो नई शाखाओं की शुरुआत और Q1 2016 में अपनी मैनचेस्टर और लीसेस्टर शाखाओं के विस्तार की घोषणा करते हुए प्रसन्नता हो रही है। ये कदम ब्रिटिश बाजार के लिए बैंक की प्रतिबद्धता के प्रमाण हैं। बैंक ने पिछले 12 महीने के दौरान 20 नए रोजगार सृजित किए हैं और शाखा विस्तार से इस साल 15 और रोजगार के सृजन की उम्मीद है।
22. **विप्रो** डिजिटल के लिए अपने नवीनतम कार्यालय खोलने के साथ विप्रो ने ब्रिटेन में अपने निवेश में वृद्धि की है। विप्रो डिजिटल ने हाल ही में लंदन में 50 से अधिक कर्मचारियों की नियुक्ति की है और इसकी योजना अगले 12 महीनों में और 200 से अधिक कर्मचारियों को नियुक्त करने की है। यह कार्यालय प्रमुख ब्रिटिश और ग्लोबल ब्रांडों के साथ उनकी डिजिटल रूपांतरण यात्राओं पर काम करेगा जिससे ब्रिटिश ग्राहकों और व्यवसायों के बेहतर अनुभवों का सृजन होगा। ब्रिटेन और लंदन डिजिटल नवप्रवर्तन के लिए उपयुक्त परिवेश उपलब्ध कराते हैं और इस कार्यालय के जरिए विप्रो उस परिवेश का लाभ उठाना चाहता है।
23. ब्रिटिश प्रधानमंत्री डेविड कैमरन और भारतीय प्रधानमंत्री नरेन्द्र मोदी ने आज **ब्रिटिश काउंसिल और टाटा कंसल्टेंसी सर्विसेस (टीसीएस)** के बीच एक साझेदारी समझौते की घोषणा की जिससे अगले पांच साल में भारत में प्रशिक्षण और काम करने हेतु ब्रिटिश विश्वविद्यालय से 1000 स्नातक इंटर्न के लिए इस ग्लोबल आईटी सर्विसेस फर्म द्वारा अवसर उपलब्ध कराए जाएंगे। 1000 इंटर्नशिप अगले पांच साल में होंगे और इसका प्रबंधन ब्रिटिश काउंसिल और टीसीएस द्वारा संयुक्त रूप से किया जाएगा। प्रत्येक इंटर्नशिप 12 महीने का होगा।
24. **एचएसबीसी** ने अपने ‘स्किल्स फॉर लाइफ’ यानी जीवन के लिए कौशल प्रयास चलाने की घोषणा की है जिसके तहत अगले पांच साल में 75,000 वंचित युवाओं और महिलाओं को कौशल प्रदान किए जाएंगे। यह कार्यक्रम वंचित युवाओं के लिए रोजगार और उद्यमिता से जुड़ा कौशल प्रशिक्षण, शिक्षकों और प्रशिक्षकों की दक्षता वृद्धि, और महिलाओं की वित्तीय साक्षरता तथा उद्यमिता विकास जैसे तीन क्षेत्रों में परियोजनाओं के संचालन में एनजीओ की मदद करेगा। लाइफ प्रोग्राम (जीवन कार्यक्रम) के लिए एचएसबीसी कौशल इन नौ क्षेत्रों पर केन्द्रित होगा- रिटेल, परिवहन और लॉजिस्टिक्स, सौंदर्य और स्वास्थ्य, पर्यटन, आतिथ्य और यात्रा, आईटी तथा आईटी सक्षम सेवाएं, इलेक्ट्रॉनिक और आईटी हार्डवेयर; स्वास्थ्यसेवा, बैंकिंग, वित्तीय सेवा और बीमा तथा शिक्षा।
25. प्रधानमंत्री मोदी ने रेल परियोजना प्रबंधन और संचालन के क्षेत्र में ब्रिटेन ने जो उन्नति की है उसकी तारीफ की है। दोनों नेताओं ने **रेल सेक्टर में तकनीकी सहयोग के एमओयू** पर हस्ताक्षर किए और रेल उद्योग में व्यवसाय के संभावित अवसरों को रेखांकित किया। दोनों पक्षों ने अपनी-अपनी संस्थाओं के साथ मिलकर काम करने, ज्ञान और विशेषज्ञता को साझा करने और शोध एवं विकास के आदान-प्रदान के लिए सहमति व्यक्ति की।
26. प्रधानमंत्री श्री मोदी और श्री कैमरन ने भारत के साथ व्यापार के लिए ब्रिटिश निवेश हेतु एक **नए फास्ट ट्रैक मेकैनिज्म** का स्वागत किया।